กองทัพสหรัฐ

| กองทัพสหรัฐ |
| --- | --- |
United States Armed Forces
     ตราของแต่ละเหล่าทัพสหรัฐ
ก่อตั้ง: 14 มิถุนายน 1775; 249 ปีก่อน (1775-06-14)
เหล่า:    กองทัพบก   นาวิกโยธิน   กองทัพเรือ   กองทัพอากาศ   กองทัพอวกาศ   ยามฝั่ง 
กองบัญชาการ: เดอะเพนตากอน อาร์ลิงตันเคาน์ตี รัฐเวอร์จิเนีย สหรัฐ
ผู้บังคับบัญชา
ผู้บัญชาการทหารสูงสุด:  ประธานาธิบดี โดนัลด์ ทรัมป์
รัฐมนตรีว่าการกระทรวงกลาโหม:  เจมส์ แมตทิส
ประธานคณะเสนาธิการร่วม:  พลเอก ชาร์ลส์ คิว. บราวน์ จูเนียร์
กำลังพล
อายุเริ่มบรรจุ: 17 ปี โดยได้รับความยินยอมจากผู้ปกครอง, 18 ปีโดยสมัครใจ อายุการสมัครเข้าเป็นทหารสูงสุด 35 ปีสำหรับกองทัพบก 28 ปีสำหรับนาวิกโยธิน, 34 ปีสำหรับกองทัพเรือ และ 27 ปีสำหรับกองทัพอากาศ
ประชากร วัยบรรจุ: 73,270,043 ชาย, อายุ 18–49 (ประเมิน 2553), 71,941,969 หญิง, อายุ 18–49 (ประเมิน 2553)
ประชากร ฉกรรจ์: 60,620,143 ชาย, อายุ 18–49 (ประเมิน 2553), 59,401,941 หญิง, อายุ 18–49 (ประเมิน 2553)
ประชากรวัยถึงขั้น ประจำการทุกปี: 2,161,727 ชาย (ประเมิน 2553), 2,055,685 หญิง (ประเมิน 2553)
ยอดประจำการ: 3,900,000 (2024) (อันดับที่ 3)
ยอดสำรอง: 3,100,000
รายจ่าย
งบประมาณ: US$816.7 พันล้าน (ปีงบฯ 2566)(อันดับที่ 1)
ร้อยละต่อจีดีพี: 3.47% (ประเมิน 2565)
บทความที่เกี่ยวข้อง
ประวัติ: สงครามปฏิวัติอเมริกัน   สงครามเม็กซิโก-อเมริกา (1846 – 1848) สงครามกลางเมืองอเมริกัน (1861–1865) สงครามโลกครั้งที่ 1 (1917–1918) สงครามโลกครั้งที่ 2 (1941–1945) สงครามเย็น (1945–1991) สงครามเกาหลี (1950–1953) สงครามเวียตนาม (1959–1975) สงครามอ่าวเปอร์เซีย (1990–1991) สงครามคอซอวอ (1999) สงครามต่อต้านการก่อการร้าย (2001–ปัจจุบัน) สงครามอัฟกานิสถาน (2001–ปัจจุบัน) สงครามอิรัก (2003–2011) ฯลฯ
ยศ: ยศทหารสหรัฐ เครื่องอิสริยาภรณ์
กองทัพสหรัฐ (อังกฤษ: United States Armed Forces) เป็นกำลังทหารของสหรัฐ ประกอบด้วยกองทัพบก กองทัพเรือ กองทัพอากาศ กองทัพอวกาศ เหล่านาวิกโยธิน และยามฝั่ง สหรัฐมีประเพณีพลเรือนควบคุมทหารอย่างเข้มแข็ง ประธานาธิบดีสหรัฐเป็นผู้บัญชาการทหารทุกเหล่าทัพโดยตรง และมีกระทรวงกลาโหมทำหน้าที่เป็นองค์กรหลักซึ่งนำนโยบายทางทหารไปปฏิบัติ กระทรวงกลาโหมมีรัฐมนตรีว่าการกระทรวงกลาโหม ซึ่งเป็นพลเรือนและอยู่ในคณะรัฐมนตรี เป็นเจ้ากระทรวง
กฎหมายกำหนดให้รัฐมนตรีว่าการกระทรวงกลาโหมเป็นผู้มีอำนาจบังคับบัญชาทหารในลำดับที่สอง เป็นรองแต่เพียงประธานาธิบดี และทำหน้าที่เป็นผู้ช่วยหลักของประธานาธิบดีในกิจการทั้งปวงที่เกี่ยวข้องกับกระทรวง ประธานาธิบดีมีสภาความมั่นคงแห่งชาติ เป็นคณะที่ปรึกษา เพื่อประสานงานการปฏิบัติทางทหารกับการทูต และมีคณะเสนาธิการร่วมเป็นคณะให้คำปรึกษาทางทหาร สมาชิกประกอบด้วยบรรดาผู้นำเหล่าทัพ รวมถึงอธิบดีกรมการรักษาชาติ อย่างไรก็ตาม ผู้บัญชาการยามฝั่งไม่เป็นสมาชิกคณะเสนาธิการร่วม
แต่ละเหล่าทัพของสหรัฐไม่มีกองบัญชาการเหล่าทัพเป็นของตัวเอง ทหารสหรัฐใช้สายบัญชาการรวมเหล่าทัพที่เรียกว่า หน่วยบัญชาการรบรวม (Unified Combatant Command) ซึ่งมีอยู่สิบเอ็ดหน่วยภายใต้พลเอกหรือพลเรือเอกสิบเอ็ดคน ซึ่งรับคำสั่งจากรัฐมนตรีว่าการกระทรวงกลาโหม (ยกเว้นยามฝั่ง เนื่องจากยามฝั่งอยู่ในกำกับของกระทรวงความมั่นคงแห่งมาตุภูมิ) ประธานาธิบดีหรือรัฐสภาอาจโอนอำนาจการบังคับบัญชาหน่วยยามฝั่งไปให้ทบวงทหารเรือในยามสงคราม ทั้งหกเหล่าทัพถือเป็นกำลังในเครื่องแบบ อันมีอยู่เจ็ดชุด อีกสองชุดได้แก่ หน่วยบริการสาธารณสุข และหน่วยการบริหารมหาสมุทรและบรรยากาศแห่งชาติ
นับแต่ก่อตั้ง กองทัพมีบทบาทสำคัญในประวัติศาสตร์สหรัฐ กองทัพช่วยสร้างสำนึกรักสามัคคีและอัตลักษณ์ของชาติหลังสงครามบาร์บารีสองครั้ง กระนั้น บิดาผู้ก่อตั้งยังไม่ไว้ใจการมีกำลังทหารถาวร จนกระทั่งสงครามโลกครั้งที่สองปะทุ สหรัฐจึงตั้งกองทัพบกประจำการขนาดใหญ่อย่างเป็นทางการ รัฐบัญญัติความมั่นคงแห่งชาติ ค.ศ. 1947 ซึ่งผ่านมติเห็นชอบในช่วงเริ่มแรกของสงครามเย็น ได้จัดตั้งกรอบทหารสหรัฐสมัยใหม่ รัฐบัญญัติดังกล่าวรวมกระทรวงการสงคราม และ กระทรวงทหารเรือในอดีตเข้าด้วยกันเป็นหน่วยจัดตั้งทหารแห่งชาติ (National Military Establishment) ซึ่งเปลี่ยนชื่อเป็นกระทรวงกลาโหมใน ค.ศ. 1949 มีรัฐมนตรีว่าการกระทรวงกลาโหมเป็นผู้นำ ตลอดจนตั้งกระทรวงทหารอากาศและสภาความมั่นคงแห่งชาติ
กองทัพสหรัฐนับเป็นหนึ่งในกองทัพขนาดใหญ่ที่สุดของโลกในแง่ยอดกำลังพล กำลังพลได้มาจากอาสาสมัครจำนวนมากซึ่งได้รับค่าตอบแทน แม้ในอดีตจะมีการเกณฑ์ทหารทั้งในยามสงครามและยามสงบ แต่ไม่มีการเกณฑ์ทหารอีกนับแต่ ค.ศ. 1972 ใน ค.ศ. 2013 สหรัฐมีรายจ่ายเพื่อสนับสนุนกองทัพราว 554,200 ล้านดอลล่าร์สหรัฐต่อปี และจัดสรรงบประมาณราว 88,500 ล้านดอลล่าร์สหรัฐเพื่อสนับสนุนปฏิบัติการการเผชิญเหตุโพ้นทะเล (Overseas Contingency Operation) เมื่อรวมกันแล้ว สหรัฐมีรายจ่ายทางทหารเป็นร้อยละ 39 ของรายจ่ายทางทหารโลก จึงมักได้รับการจัดให้เป็นกองทัพที่ทรงพลังที่สุดในโลก นอกจากนี้ยังมีขีดความสามารถทั้งในการป้องกันประเทศและการแผ่อำนาจ มีเทคโนโลยีก้าวหน้าซึ่งทำให้สามารถวางกำลังได้ทั่วโลก และมีฐานทัพอีกประมาณ 800 แห่งนอกประเทศ กองทัพอากาศสหรัฐเป็นกองทัพอากาศใหญ่สุดในโลก และกองทัพเรือสหรัฐเป็นกองทัพเรือใหญ่สุดในโลกในแง่ระวางน้ำ